作者:李白
標題:贈崔郎中宗之
內容:胡雁拂海翼，翱翔鳴素秋。驚雲辭沙朔，飄蕩迷河洲。有如飛蓬人，去逐萬裡遊。登高望浮雲，彷彿如舊丘。日從海傍沒，水向天邊流。長嘯倚孤劍，目極心悠悠。歲晏歸去來，富貴安可求。仲尼七十說，曆聘莫見收。魯連逃千金，珪組豈可酬。時哉苟不會，草木為我儔。希君同攜手，長往南山幽。